Diari Oficial de la Generalitat Valenciana


Sumari del DOGV 9802, del 05-03-2024 (2024/1845)

ACORD número 478/XI, de 27 de febrer de 2024, de la Mesa de les Corts Valencianes, pel qual s'aprova el Pla de control financer aplicable a les subvencions assignades als grups parlamentaris de les Corts durant l'exercici 2024.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9802

Data del DOGV
:   05-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1845


Data del document
:   24-02-2024

Organisme emissor
:   Corts Valencianes

Tipus de document
:   Acord

Descriptors 

:   * Corts Valencianes

ACORD número 478/XI, de 27 de febrer de 2024, de la Mesa de les Corts Valencianes, pel qual s'aprova el Pla de control financer aplicable a les subvencions assignades als grups parlamentaris de les Corts durant l'exercici 2024. [2024/1845]  
Considerant que l'Acord de la Mesa de les Corts Valencianes 1284/X, de 2 de març, adoptat d'acord amb la Comissió de Govern Interior, recull les normes reguladores de la comptabilitat i control de les subvencions assignades als grups parlamentaris de les Corts Valencianes i indica, en l'apartat primer de la norma setena, que «el control intern de les subvencions assignades per les Corts Valencianes als grups parlamentaris és realitzat per la Intervenció de les Corts Valencianes en la modalitat de control financer».  
Considerant que la norma vuitena de l'esmentat text legal atribueix a la Mesa de les Corts Valencianes la competència per a l'aprovació del Pla de control financer de les subvencions assignades als grups parlamentaris, aquest pla ha d'establir l'abast i les línies fonamentals de l'activitat de control que ha de desenvolupar la Intervenció de les Corts Valencianes i, en tot cas, ha de definir les principals àrees de risc que es fiscalitzaran en cada exercici.  
Considerant que s'estableix, com a via formal d'aprovació del pla de control financer, que siga la Intervenció la que propose l'aprovació d'aquest a la Secretaria General, la qual l'elevarà a la Mesa de les Corts Valencianes per a l'aprovació i -en el cas que siga aprovat- haurà de notificar-lo als grups parlamentaris i incorporar-lo com a annex al projecte de pressupost de les Corts Valencianes corresponent a cada exercici econòmic.  
Considerant que el pla de control ha d'estendre's a la comprovació de la destinació de les subvencions assignades als grups parlamentaris de les Corts Valencianes, així com el de les aportacions que els grups parlamentaris realitzen, amb càrrec a aquestes subvencions, als seus respectius partits polítics.  
Considerant que en tot cas el pla de control ha de garantir que es verifiquen els següents aspectes:  
a) L'adequada i correcta obtenció de la subvenció.  
b) El compliment per part del beneficiari de les seues obligacions en la gestió i aplicació de la subvenció.  
c) L'adequada i correcta justificació de la subvenció.  
d) La realitat i la regularitat de les operacions que, d'acord amb la justificació presentada per beneficiaris, han sigut finançades amb la subvenció i, en particular, la seua adequació al contingut de la memòria anual o al conveni realitzat entre el grup parlamentari i el partit polític.  
  
Considerant que el passat 26 de juny de 2023 es va realitzar la sessió constitutiva de l'XI legislatura i es van crear els nous grups parlamentaris que componen les Corts Valencianes.  
A la vista de tots els antecedents anteriorment esmentats, i vista la proposta de la Intervenció de la cambra, la Mesa de les Corts Valencianes adopta el següent  
  
  
Acord  
  
Primer  
Aprovar el Pla de control financer aplicable a les subvencions assignades als grups parlamentaris de les Corts Valencianes durant el període de temps corresponent a l'exercici 2024, amb l'objecte i abast d'actuacions que es contenen en el punt tercer d'aquest acord.  
  
  
Segon  
La Intervenció de la cambra portarà a terme l'execució de l'esmentat pla i, amb aquesta finalitat, pot:  
a) Proposar, a través de la Secretaria General de les Corts Valencianes i els seus serveis, la col·laboració que siga necessària per a dotar-se de mitjans adequats i suficients que permeten portar a bon fi els seus treballs.  
b) Dictar les instruccions que estime convenients per a la correcta execució del pla.  
c) Modificar aquest pla per algun dels següents motius:  
1. A conseqüència de la necessitat d'incloure-hi controls específics a requeriment de la Mesa de les Corts Valencianes.  
2. Per evitar duplicitats de treballs respecte dels que porten a terme altres institucions de control públic.  
3. Per insuficiència de mitjans o altres raons degudament ponderades de les quals s'haurà de donar compte a la Mesa de les Corts Valencianes a través de la Secretaria General.  
  
Tercer  
Establir l'objecte i abast de les actuacions de control que s'han de realitzar als grups parlamentaris de les Corts Valencianes en els termes expressats en el següent quadre:  
Aquestes actuacions es portaran a terme seguint tècniques d'autoria i requeriran la posada a la disposició de la Intervenció de les Corts Valencianes, a través de la Secretaria General, del compte justificatiu de les despeses subvencionades a cada grup parlamentari, així com tots els justificants, tant de les despeses com del pagament efectiu d'aquestes, que siguen requerits per aquesta.  
Els grups parlamentaris han de presentar el compte justificatiu en els següents terminis:  
- Compte justificatiu corresponent a despeses del primer trimestre natural de l'exercici 2024 (gener, febrer i març): es presentarà abans de finalitzar el mes d'abril de 2024.  
- Compte justificatiu corresponent a despeses del segon trimestre natural de l'exercici 2024 (abril, maig, juny): es presentarà abans de finalitzar el mes de juliol de 2024.  
- Compte justificatiu corresponent a despeses del tercer trimestre natural de l'exercici 2024 (juliol, agost, setembre): es presentarà abans de finalitzar el mes d'octubre de 2024.  
- Compte justificatiu corresponent a despeses del quart trimestre natural de l'exercici 2024 (octubre, novembre i desembre) i liquidació final: es presentarà abans del 15 de febrer de 2025.  
La Intervenció de les Corts Valencianes ha de formular, per a cada període, un únic informe de control financer referit als comptes justificatius objecte d'anàlisi.  
  
Quart  
Publicar aquest acord en el Diari Oficial de la Generalitat Valenciana, en el Butlletí Oficial de les Corts Valencianes i en el portal de transparència de les Corts Valencianes.  
  
Palau de les Corts Valencianes  
València, 24 de febrer de 2024  
  
Llanos Massó Linares  
Presidenta  
  
Víctor Soler Beneyto,  
Secretari primer